Eva Hlín Alfreðsdóttir hefur verið ráðin verkefnastjóri Unglingalandsmóts UMFÍ sem fram fer í Borgarnesi um verslunarmannahelgina . Hún mun vinna að skipulagningu mótsins með Ómari Braga Stefánssyni , landsfulltrúa og framkvæmdastjóra landsmóta UMFÍ . Eva Hlín er á heimavelli í Borgarnesi en hefur búið í Borgarbyggð undanfarinn áratug . Hún lauk námi í viðskiptafræði við Háskólann á Bifröst með áherslu á markaðssamskipti vorið 2015 . Þar af var hún eitt ár í skiptinámi í Otaru í Japan . Þangað flutti hún með manni sínum og tveimur börnum . Þriðja barnið fæddist ytra . Eva Hlín kveðst spennt fyrir verkefninu . „ Það er gaman að fá tækifæri til að taka þátt í stóru og mikilvægu innanbæjarverkefni á borð við Unglingalandsmót UMFÍ . Það eru mörg tækifæri í Borgarnesi og nauðsynlegt að fá bæjarbúa til að taka þátt í þessu skemmtilega og jákvæða verkefni , “ segir hún . Unglingalandsmót UMFÍ eru vímulaus íþrótta - og fjölskylduhátíð sem haldin er um verslunarmannahelgina á hverju ári . Mótin eru haldin til skiptis víðsvegar um landið . Unglingalandsmót er opið öllu ungu fólki á aldrinum 11 - 18 ára . Allir geta tekið þátt í mótinu , óháð hvort viðkomandi er í einhverju íþróttafélagi eða ekki . Mótsgjald er 7.000 krónur á hvern einstakling 11 - 18 ára sem skráir sig til keppni . Í Borgarnesi er ljómandi góð keppnisaðstaða fyrir allar keppnisgreinar og mörg keppnissvæði liggja mjög þétt . Skráning á mótið hefst 1. júlí 2016 og lýkur um miðnætti laugardaginn 23. júlí .